
Esselamu aleikum,


Imam jedno pitanje u vezi hajza-menstruacije. Dan prije nego sto dobijem izgubim nekoliko kapljica smeđe krvi, potom ne curi ništa do sutradan kada počne bas crveno obilno krvarenje hajza. Pitam se da li ja trebam klanjati tog dana kada samo malo smeđe izgubim? Jesam li već u hajzu tog dana ili sam čista dok ne krene crvena krv? Da vas Allah nagradi!


* 
* 
* 
* 
* 
* 
* 

 
KUDRET I SUFRET PRIJE I POSLIJE HAJZA

Alejkumusselam.


Ovo pitanje se vraća na ***[hadis](https://pitajucene.com/search/Hadis/questions/ "Pretraži pitanja o hadisima")*** kojeg bilježe Buharija i ostali od Ummu ‘Atijje, radijallahu anha, u kojem ona kaže: “Nismo ubrajali kudet (smeđu tekućinu) i sufret (žućkastu tekućinu) niušta “, a u rivajetu kod Ebu Davuda ima vjerodostojan dodatak: “nakon čistoće”. Po ispravnom stavu učenjaka kada ***[ashab](https://pitajucene.com/search/ashab/questions/ "Pretraži pitanja o ashabima")*** kaže “mi smo radili to i to” ili “nismo radili to i to” pod tim se misli da su to radili u vrijeme Poslanika, sallallahu alejhi ve sellem, i da je on za to znao i šutnjom odobrio.


Ovaj hadis ukazuje da kudret (smeđa tekućina) i sufret (žućkasta tekućina), ili bilo koja druga tekućina koja nije krva hajza poput obične krvi i slično, ako se pojave nakon čistoće, tj. nakon što žena postane čista od hajza time što joj je nakon prestanka krvi hajza izašla bjelina (kassatu bejda) ili kod nekih žena da se pojavi suhoća (džefaf) kao znakovi prestanka hajza, da se ne ubrajaju u hajz. Takođe, ovo se odnosi i na kudret i sufret koji se pojave prije početka hajza ako nisu spojeni sa hajzom.


A ako su spojeni sa hajzom učenjaci imaju podijeljeno mišljenje, jedni ih (kudret, sufret i slično) ubrajaju u hajz a drugi ne, a bliže je da se ubrajaju u hajz, a Allah zna najbolje. Naravno, kudret i sufret koji se pojave u toku mjesečnog pranja u periodma prekida krvi ubrajaju se u hajz i imaju propise hajza.


A izlazak nekoliko kapljica smeđe krvi prije nastupanja mjesečnog pranja na dan, više ili manje, potpada pod ***[propis](https://pitajucene.com/search/Propis/questions/ "Pretraži pitanja o propisima")*** pojave kudreta i sufreta prije izlaska krvi hajza a koje nije spojeno sa izlaskom krvi hajza, tj. to se ne ubraja u hajz i nema propise hajza. Prema tome, čista si i obavezna si klanjati sve dok ti se ne pojani krv hajza. Ve billahi tevfik.


Na pitanje odgovorio: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.n-um.com>


